Herbig Michael

Da Herbig Michael „Bully“ (* 29. Aprui 1968 in Minga) is a deitscha Komika, Schauspuia, Untanemma, Drehbuachautor, Regisseur, Synchronsprecha und Produzent. Sein Spietznam "Bully" hod a seit seina Kindheit, wei a in da Schui a Trikot vom FC Bayern München drogn hod, dene eana damoiga Sponsor Magirus-Deutz mim Slogan "Die Bullen kommen!" gwoam hod. Vo am Lehra is a vo do a "Bully" gnennd woan, wei in da Glass mehrane Buam Michael ghoasn hamm.
Karriere.
Am Michael „Bully“ Herbig sei Karriere hod 1991 mied regelmäßign Auftrittn in Radiosendunga wia Langemann und die Morgencrew und "Die Bayern-Cops" (ebba 800 Foign) ogfanga. Späda is da Herbig af tv.münchen in da Fernsehsendung "Der Langemann" zum seng gwen.
Sei easchte deitschlandweide Sendung is "Bully's Late Light Show" gwen, a wöchentliche Radio-Comedy, de wo bundesweid iwa d'Sender vo Radio Energy ausgstroid woan is. Do hod a im Team mid seine Freind Christian Tramitz und Rick Kavanian zum easchtn Moi zsammadgoabat. An Hauffa Figuan und Serien hod da Herbig fia d'Fernsehsendung "Bullyparade" adaptiad, de wo vo 1997 bis 2002 im Omdprogramm vo ProSieben zum seng woa.
Ois Synchronsprecha hod da Herbig in de Fuima "Back to Gaya" und "Ein Königreich für ein Lama" miedgwiagd. 1996 hod a d'herbX Medienproduktion GmbH grindt, 1998 d'herbX Tonstudios und 1999 d'herbX Film GmbH. Mim Kinofuim "Erkan &amp; Stefan" vom gleichnamign Comedyduo hod da Herbig im Jo 2000 sei Debüt ois Filmregisseur gem.
Er hod ois Regisseur, Produzent, Autor und Schauspuia in "Der Schuh des Manitu" (2001) miedgwiagd, der wo mied 11,7 Milliona Bsuacha da bisher sibt'erfoigreichste Fuim in Deitschland is. In Èstarreich is da Fuim da bis dato erfoigreichste.
Am 22. Juli 2004 is am Herbig sei zwoate Parodie "(T)Raumschiff Surprise – Periode 1" in d'Kinos kemma, de wo genauso wia "Der Schuh des Manitu" auf Figuan vo da "Bullyparade" aufbaud und insgsamt 9,1 Millionen Bsuacha vazeichnea kinna hod.
Ab'm 13. September 2004 is af ProSieben am Herbig sei Sendung "Bully &amp; Rick" aglauffa, vo der bis zum 1. Jenna 2007 28 Foign ausgstroid woan han.
Am 20. Juli 2006 is "Hui Buh – Das Schlossgespenst" in de Kinos kemma. Do hod da Herbig da Hauptfigua d'Stimm und Ausseha glieng unta da Regie vom Sebastian Niemann. Seine Freind und Kolleng Rick Kavanian und Christoph Maria Herbst hammn emfois Roin im vo Constantin Film präsentiadn und vo Christian Becker produziadn Werk iwanumma.
Am 25. Oktober 2007 hod am Herbig sei Animationsfilm "Lissi und der wilde Kaiser" Premier ghobd. Wia so oft hamm seine enga Freind Christian Tramitz und Rick Kavanian miedgspejd; Badesalz han Special Guests gwen.
Anfang 2008 is da Herbig in a Nemroin vom Fuim "Asterix bei den Olympischen Spielen" zum seng gwen.
Vom 5. August bis zum 13. November 2008 hod da Herbig d'Zeichentrickserie "Wickie und die starken Männer" vafuimd. Er hod Regie gfiad und wird in a Nemroin zum seng sei. Dea Fuim kimmd voraussichtle am 9. September 2009 ins Kino. D'Roin vo de „starken Männer“ hod a in da Casting-Show "Bully sucht die starken Männer" af ProSieben gsuachd. De Sendung hod sechs Foing ghobt und is vom 15. April 2008 bis zum 20. Mai 2008 ausgstroid woan. Ummas Endt vom Juli 2008 hod da Herbig d'Vapflichtung vom 10-jaarign Jonas Hämmerle fia d'Hauptroin vom ängstlichn, oba intelligentn Wikingabuam Wickie bekannd gem.
Im Juli 2008 hod da Michael Herbig vorm Mingana Landgericht gegan Computerspuientwickla Take 2 GmbH wega dena eanam Spej "Bully - Die Ehrenrunde" glogt. Wega seim Spitznam „Bully“ und am Titel vom Spej, hod a bfiacht, doss'a „mid am Gewaltspui in Verbindung brocht wean häd kinna“ und hod an Verkaufsstopp sowia a Strofzoiung gfoadat. Am 23. Oktober 2008 hod s'Landgericht Minga I entschien, doss koa Vawechslungsgfoa zwischam Computerspui und am Michael „Bully“ Herbig bestehd.
Privates.
Seit 2003 is a mied seina langjaarign Freindin Daniela vaheirat.